recursal/SuperWikiNEXT-32B huggingface dataset:
Ο GN-z11 είναι ο πιο απόμακρος, μέχρι τώρα, γαλαξίας στο Σύμπαν.
Ο εντοπισμός του πιο απόμακρου, μέχρι τώρα, γαλαξία στο Σύμπαν ανακοινώθηκε στις αρχές Μαρτίου 2016 από μία ομάδα ερευνητών στο Κέντρο Ελέγχου του Διαστημικού Τηλεσκοπίου Χαμπλ, επεκτείνοντας έτσι την δυνατότητα παρατήρησης του Χαμπλ κατά 150 εκατομμύρια έτη φωτός.

Τεράστια απόσταση
-----------------

Η φωτογραφία που δόθηκε στη δημοσιότητα μάς παρουσιάζει τον νέο αυτόν γαλαξία όπως ήταν πριν από 13,4 δισεκατομμύρια χρόνια ανάμεσα σε δεκάδες χιλιάδες άλλους γαλαξίες, εμφανίζεται δηλαδή όπως ήταν 400 μόλις εκατομμύρια χρόνια μετά τη γέννηση του Σύμπαντος, όταν δηλαδή το Σύμπαν είχε το 3% της σημερινής του ηλικίας. Στον απόμακρο αυτό γαλαξία έχει δοθεί η ονομασία GN-z11 επειδή η φασματοσκοπική μετατόπιση προς το ερυθρό που μετρήθηκε φτάνει την τεράστια τιμή του z=11,1 η οποία τοποθετεί τον γαλαξία αυτό σε απόσταση 32 δισεκατομμυρίων ετών φωτός από τη Γη!

Παρανοήσεις διαστάσεων του Σύμπαντος
------------------------------------

Παράδειγμα λανθασμένης αντιστοίχησης για τις πραγματικές διαστάσεις του Σύμπαντος που εκτίθεται στο Πλανητάριο της Νέας Υόρκης.
Θα πρέπει να επισημανθεί εδώ ότι η απόσταση του γαλαξία GN-z11 είναι 32 δις έτη φωτός, παρ' όλο που η ηλικία του Σύμπαντος δεν υπερβαίνει τα 13,8 δις χρόνια και βασίζεται στο γεγονός ότι στη διάρκεια των 13,4 δις ετών κατά τα οποία το φως του γαλαξία αυτού ταξίδευε προς τη Γη το Σύμπαν διαστέλλονταν, με αποτέλεσμα τα 13,4 δις χρόνια να αντιστοιχούν σήμερα σε απόσταση 32 δις ετών φωτός! Η απόσταση αυτή που συνυπολογίζει την διαστολή του Σύμπαντος ονομάζεται **συγκινητική απόσταση**, οπότε το άκρο του **παρατηρήσιμου σύμπαντος** βρίσκεται σε απόσταση 46,6 δις ετών φωτός ενώ η διάμετρός του φτάνει σήμερα τα 93,2 δις έτη φωτός. Λανθασμένες αναφορές για το μέγεθος του Σύμπαντος υπάρχουν ακόμη και σε εκθεσιακούς χώρους σπουδαίων διεθνών πλανηταρίων όπως αυτό της Νέας Υόρκης.

Μέγεθος
-------

Ο υπολογισμός της απόστασης του GN-z11 από τη Γη, έγινε για πρώτη φορά με βάση το φάσμα του, που κάνει τον υπολογισμό αυτόν ιδιαίτερα ακριβή. Λόγω της τεράστιας απόστασής του, ο γαλαξίας φαίνεται να είναι πολύ αμυδρός, παρ’ όλα αυτά είναι συγκριτικά ιδιαίτερα λαμπερός λόγω της έντασης των νεογέννητων υπέρλαμπρων άστρων που περιλαμβάνει. Επειδή βρίσκεται ακόμη σε νηπιακή ηλικία, το μέγεθός του υπολογίστηκε ότι είναι 25 φορές μικρότερο του δικού μας Γαλαξία και περιλαμβάνει μόνο το 1% των άστρων του δικού μας· διαθέτει δηλαδή, μόνο ένα δισεκατομμύριο άστρα. Παρ’ όλα αυτά ο ρυθμός γέννησης νέων άστρων στον απόμακρο αυτόν γαλαξία είναι 20 φορές μεγαλύτερος του δικού μας.

Πηγές
-----

* ESA: Most distant galaxy
* Spacetelescope
* Hubble team breaks cosmic distance record
* The size of the universe
Το Graduate Management Admission Test (GMAT, προφέρεται / dʒi ː mæt / Jee-mat ) είναι μία τυποποιημένη δοκιμή υπολογιστή, προσαρμοσμένη στα μαθηματικά και στην αγγλική γλώσσα, για τη μέτρηση της επάρκειας για επιτυχείς ακαδημαϊκές μεταπτυχιακές σπουδές επιχειρήσεων. Οι σχολές επιχειρήσεων συνήθως χρησιμοποιούν τη δοκιμή, ως ένα από τα πολλά κριτήρια επιλογής για εισαγωγή στα μεταπτυχιακά προγράμματα της διοίκησης επιχειρήσεων (π.χ. MBA, Μεταπτυχιακές Σπουδές Λογιστικής, κ.λπ.), κυρίως στις Ηνωμένες Πολιτείες, αλλά και σε άλλες αγγλόφωνες χώρες. Πραγματοποιείται μέσω ηλεκτρονικού υπολογιστή σε διάφορες τοποθεσίες σε όλο τον κόσμο. Σ’ αυτές τις διεθνείς τοποθεσίες υπάρχει ένα εκτεταμένο δίκτυο υπολογιστών το οποίο δεν έχει ακόμη καθοριστεί, το GMAT προσφέρεται είτε σε προσωρινά εξεταστικά κέντρα με πρακτική εξέταση σε υπολογιστή σε ένα περιορισμένο χρονοδιάγραμμα ή ως γραπτή εξέταση (μία ή δύο φορές το χρόνο) σε τοπικά κέντρα εξέτασης. Από το Σεπτέμβριο του 2010 [ενημέρωση], το τέλος για να κάνετε το τεστ ανέρχεται 250 $ US παγκοσμίως.
Η **Πελίν Μπατού** (27 Δεκεμβρίου 1978, Άγκυρα) είναι Τουρκάλα συγγραφέας, ηθοποιός, ιστορικός, και τηλεοπτική προσωπικότητα.

Βιογραφία
---------

Λόγω του πατέρα της, Inal Batu, ο οποίος εργαζόταν ως διπλωμάτης, πέρασε τα παιδικά της χρόνια σε πολλές χώρες του εξωτερικού όπως το Πακιστάν, η Κύπρος, η Τσεχία, η Γαλλία και οι ΗΠΑ. Τελείωσε το λύκειο στο Marymount School στη Νέα Υόρκη και συνέχισε παρακολουθώντας μαθήματα μουσικής και θεάτρου στο Mannes College of Music. Αφού ξεκίνησε τις σπουδές της στην λογοτεχνία και τη φιλοσοφία στο Πανεπιστήμιο της Νέας Υόρκης, στην πορεία άλλαξε αντικείμενο σπουδών και επικεντρώθηκε στην επιστήμη της ιστορίας, το οποίο ολοκλήρωσε στο Πανεπιστήμιο του Βοσπόρου στην Κωνσταντινούπολη. Η πρώτη κινηματογραφική εμφάνισή της έγινε το 1999 στην ταινία «Harem Suare» και από τότε έχει συμμετάσχει σε αρκετές άλλες ταινίες και τηλεοπτικές σειρές.

Επίσης, συμμετείχε στο τηλεοπτικό πρόγραμμα *Tarihin Arka Odası* (Το Πίσω Δωμάτιο της Ιστορίας), η οποία προβαλλόταν στο HaberTürk με συμπαρουσιαστές τους  Murat Bardakçı και Erhan Afyoncu. Αποχώρησε από το τηλεοπτικό πρόγραμμα το 2011.

 Ασχολήθηκε με την ποίηση από νεαρή ηλικία. Έγραψε, μετέφρασε και δημοσίευσε αρκετά ποιήματα. Το πρώτο της βιβλίο ποίησης "Glass (Γυαλί)" δημοσιεύθηκε το 2003, και το οποίο ακολούθησε το επόμενο "Το Βιβλίο των Ανέμων" το 2009. 

Επίσης, έχει εμφανιστεί (τα Χριστούγεννα του 2015) στο τουρκικό τηλεοπτικό πρόγραμμα *Yeni Şeyler Söylemek Lazım*, στο οποίο απήγγειλε το ποίημά της "Wind of Black Stones" από το βιβλίο της. Όπως αναφέρθηκε στην εκπομπή ξεκίνησε την συγγραφή των ποιημάτων στην ηλικία των οχτώ ετών και όπως είπε -αν και άθεη- αν υφίσταται η μετενσάρκωση θα ήταν η μετενσάρκωση του παππού της, Selahattin Batu, όπως ήταν επίσης γνωστός για το ενδιαφέρον του για την ποίηση.

Η Μπατού αρθρογραφούσε στην καθημερινή εφημερίδα *Milliyet* από το 2012 έως το 2014.

Φιλμογραφία
-----------

* *Harem Suare* (1999) (as Çerkez Cariye Nevres)
* *Akşam Güneşi* (1999)
* *Hayal Kurma Oyunları* (1999)
* *Komser Şekspir* (2000)
* *Şelale* (2001)
* *O Şimdi Asker* (2002)
* *İçerideki* (2002)
* *Baba* (2003)
* *Bakış* (2003)
* *Ayışığı Neredesin?* (2004)
* *Sessiz Gece* (2005)
* *Pars: Kiraz Operasyonu* (2006)
* *Dün Gece Bir Rüya Gördüm* (2006)
* *Bayrampaşa Ben Fazla Kalmayacağım* (2007)
* *Hicran Sokağı* (2007)
* *Yağmurdan Sonra* (2008)
* *Kanımdaki Barut* (2009)

Βιβλιογραφία
------------

* *Glass / Cam*, 113pp, 2003, Yapı Kredi, (ISBN 9750806549)
* *Yahudilik Tarihi*, 304pp, 2007, Yapı Kredi, (ISBN 9789944174176)
* *The Book Of Winds Rüzgarlar Kitabı*, 224pp, 2009, Artshop, (ISBN 9789894893653)
* *Resim Defteri*, 48pp, 2013,Artshop, (ISBN 9786055102036)

Παραπομπές
----------

1. ↑  (Τσεχικά) *Česko-Slovenská filmová databáze*. 2001. 390404.
2. ↑  «Pelin Batu "Kısa Devre" yaptı!» (στα Turkish). *Haber Türk*. 2 November 2008.. Ανακτήθηκε στις 10 July 2012.
3. ↑  «Can Dündar: 'Atmalara doyamadılar'» (στα Turkish). *Radikal*. 2 July 2014.. Ανακτήθηκε στις 2 July 2014.

Εξωτερικοί σύνδεσμοι
--------------------

* Πελίν Μπατού στην IMDb
Με τον τίτλο ***Harper's Dictionary of Classical Literature and Antiquities*** (μτφ. *λεξικό Χάρπερ της κλασικής λογοτεχνίας και κλασικών αρχαιοτήτων*) είναι γνωστό το αγγλικό εγκυκλοπαιδικό λεξικό με θεματολογία σχετικά με την κλασική αρχαιότητα. Εκδόθηκε το 1898 από τον εκδοτικό οίκο *Harper & Brothers* στη Νέα Υόρκη, και επανεκδόθηκε το 1965 αποτελούμενο από 1.750 σελίδες. Τα περιεχόμενα του λεξικού της 1ης έκδοσης αποτελούν πλέον κοινό κτήμα και είναι ελεύθερα πνευματικών δικαιωμάτων.

Παραπομπές
----------

1. ↑  JSTOR review
2. ↑  David Matz, Voices of Ancient Greece, ABC-CLIO, 2012 σελ. 252

Εξωτερικοί σύνδεσμοι
--------------------

* Το λεξικό στο εγχείρημα Perseus (εικονογραφημένο)
Ο **Πετρωνάς Καματηρός** (άκμασε τη δεκαετία 830) ήταν Βυζαντινός αξιωματούχος, ο οποίος έζησε κατά την περίοδο της βασιλείας του Αυτοκράτορα Θεόφιλου (βασίλευσε μεταξύ 829–842). Ο Πετρωνάς είναι το πρώτο ιστορικά καταγεγραμμένο μέλος της οικογένειας των Καματηρών. 

Προς το 833 ή, σύμφωνα με νεότερη χρονολόγηση, το 839, κατείχε το αξίωμα του *σπαθαροκανδιδάτου* και εστάλη από τον Θεόφιλο να επιθεωρήσει την ανέγερση της Σαρκέλ. Η οχυρωμένη πόλη θα χρησίμευε ως πρωτεύουσα των Χαζάρων, οι οποίοι ήταν σύμμαχοι των Βυζαντινών. Κατά την επιστροφή του ο Πετρωνάς φέρεται να συμβούλευσε τον Αυτοκράτορα να δώσει περισσότερη προσοχή στην Κριμαία και τις πόλεις της, όπου η βυζαντινή κυριαρχία είχε εξασθενήσει. Ως απάντηση ο Θεόφιλος τον προήγαγε στο αξίωμα του *πρωτοσπαθάριου* και τον όρισε *στρατηγό* στη Χερσώνα, έτσι δημιουργήθηκε το ομώνυμου θέματος. Θεωρείται πιθανό ο Πετρωνάς Καματηρός να κατείχε επίσης και το αξίωμα του *γενικού λογοθέτη*, με βάση μια σφραγίδα η οποία ανευρέθηκε στη Χερσώνα.

Πηγές
-----

* Kazhdan, Alexander, επιμ. (1991). «Kamateros». *Oxford Dictionary of Byzantium*. Oxford University Press. σελ. 1098. ISBN 978-0-19-504652-6.
* Winkelmann, Friedhelm· Lilie, Ralph-Johannes· και άλλοι. (1998). «Petronas (#5927)». *Prosopographie der mittelbyzantinischen Zeit: I. Abteilung (641–867), 3. Band: Leon (#4271) – Placentius (#6265)* (στα Γερμανικά). Walter de Gruyter. σελ. 563. ISBN 978-3-11-016673-6.
Το **cmp** είναι ένα εργαλείο γραμμής εντολών για το Unix και την οικογένεια λειτουργικών συστημάτων βασισμένων σε αυτό. Συγκρίνει δύο αρχεία οποιουδήποτε τύπου και τυπώνει το αποτέλεσμα την έξοδο (standard output). Κανονικά το cmp δεν τυπώνει τίποτα αν τα αρχεία είναι ίδια, ενώ αν διαφέρουν τυπώνει το byte και τον αριθμό της γραμμής που βρέθηκε η πρώτη διαφορά.

Επιλογές
--------

Το cmp δέχεται κάποιες επιπλέον επιλογές. Η έκδοση GNU του cmp δέχεται τις εξής:

`-b, --print-bytes`Εμφανίζει τα διαφορετικά byte.
`-i SKIP, --ignore-initial=SKIP`Αγνοεί τα πρώτα SKIP σε αριθμό byte της εισόδου.
`-i SKIP1:SKIP2, --ignore-initial=SKIP1:SKIP2` : Αγνοεί τα πρώτα SKIP1 σε αριθμό byte του αρχείου FILE1 και τα πρώτα SKIP2 σε αριθμό byte του αρχείου FILE2.
`-l, --verbose`Εμφανίζει τους αριθμούς των byte και όλες τις τιμές τους που διαφέρουν.
`-n LIMIT, --bytes=LIMIT`Συγκρίνει το πολύ LIMIT αριθμό από byte.
`-s, --quiet, --silent`Δεν εμφανίζει κάτι, επιστρέφει μόνο κωδικό εξόδου (exit status).
`-v, --version`Εμφανίζει πληροφορίες για την έκδοση.
`--help`Εμφανίζει ένα αρχείο βοήθειας.

Κωδικοί επιστροφής
------------------

* 0 - τα αρχεία είναι ίδια
* 1 - τα αρχεία διαφέρουν
* 2 - δεν υπάρχει πρόσβαση ή λείπει κάποια παράμετρος

Δείτε επίσης
------------

* Κατάλογος βοηθημάτων του Unix

Εξωτερικοί σύνδεσμοι
--------------------

* *Comparing and Merging Files*: Invoking cmp (Αγγλικά)

  


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Προγράμματα γραμμής εντολών και ενσωματωμένα του Unix και (άλλα) |
| --- |
|  |
| Σύστημα αρχείων | 
* cat
* cd
* chmod
* chown
* chgrp
* cksum
* cmp
* cp
* du
* df
* file
* fsck
* fuser
* ln
* ls
* lsattr
* lsof
* mkdir
* mount
* mv
* pwd
* rm
* rmdir
* split
* touch
 |
|  |
| Διεργασίες | 
* at
* bg
* chroot

cron
exit
fg
kill
killall
nice
pgrep
pidof
pkill
ps
pstree
sleep
time
top
wait
watch |
|  |
| Περιβάλλον χρήστη | 
* env
* finger
* id
* logname
* mesg
* passwd
* su
* sudo
* uname
* uptime
* w
* wall
* who
* whoami
* write
 |
|  |
| Επεξεργασία κειμένου | 
* awk
* comm
* cut
* ed
* ex
* fmt
* head
* iconv
* join
* less
* more
* paste
* sed
* sort
* tac
* tail
* tr
* uniq
* wc
* xargs
 |
|  |
| Προγραμματισμός Κελύφους | 
* .
* alias
* basename
* dirname
* echo
* expr
* false
* printf
* test
* true
* unset
 |
|  |
| Δικτύωση | 
* inetd
* netstat
* nslookup
* ping
* rlogin
* nc
* traceroute
 |
|  |
| Αναζήτηση | 
* find
* grep
* strings
 |
|  |
| Διάφορα | 
* apropos
* bc
* cal
* clear
* date
* dd
* lp
* man
* nl
* size
* tee
* yes
 |
|  |
| 
Κατηγορία **Κατηγορία** |

 |
Ο **Κώδικας Τσάκος** είναι αρχαίος αιγυπτιακός Κοπτικός πάπυρος, 66 σελίδων, του 300 μ.Χ. περίπου, που περιέχει πρώιμα Γνωστικά κείμενα:

* Το Ευαγγέλιο του Ιούδα- (σελ. 33-58)
* Κείμενο με τον τίτλο «Ιάκωβος» που αποδίδει την Πρώτη Αποκάλυψη Ιακώβου - (σελ. 10-32), *Nag Hammadi Codex V*
* Απόδοση της Επιστολής Πέτρου προς Φίλιππον - (σελ. 1-9), *Nag Hammadi Codex VIII*
* Σπάραγμα από το Βιβλίο του Αλλογενούς - (σελ. 59-66), προσωρινός τίτλος. Με το όνομα αλλογενής περιγράφεται ο Σηθ, ο γιος του Αδάμ και της Εύας1.

Ο πάπυρος
---------

Η σημαντικότητά του έγκειται στο γεγονός ότι περιέχει το πρώτο γνωστό σωζόμενο αντίγραφο του Ευαγγελίου του Ιούδα, ένα κείμενο που χαρακτηρίστηκε αίρεση από την πρώιμη χριστιανική εκκλησία και κρύφτηκε για 1700 χρόνια πριν από την επανακάλυψή του.

Ο κώδικας ανακαλύφθηκε στην Ελ Μίνυα της Αιγύπτου, στη δεκαετία του 1970, αλλά δεν εξετάστηκε, ούτε μεταφράστηκε, έως το 20012, όταν η ιδιοκτήτριά του, Frieda Nussberger-Tchacos, το παρέδωσε στο ίδρυμα αρχαίας τέχνης Μαικήνας (Maecenas Foundation for Ancient Art), στη Βασιλεία της Ελβετίας. Πήρε το όνομά του από τον Δημάρατο Τσάκο, πατέρα της δωρήτριας, που παρέδωσε το χειρόγραφο τον Σεπτέμβριο του 2000. 

Τον Απρίλιο του 2006 δημοσιεύθηκε η πλήρης μετάφραση του κειμένου, με εκτεταμένες αναφορές, (National Geographic Society), *The Gospel Of Judas* (ISBN 1-4262-0042-0, Απρίλιος 2006). Το *National Geographic* έπαιξε σημαντικό ρόλο στην αποκατάσταση και συντήρηση του κώδικα.

Παραπομπές - σημειώσεις
-----------------------

* 1:  Κασσέρ Ρ. et al, 17.
* 2:  Το καλοκαίρι του 2001 παρουσιάστηκε από τον Ρούντολφ Κασσέρ στο 8ο Συνέδριο του Διεθνούς Συνδέσμου Κοπτικών Σπουδών.

Δείτε επίσης
------------

* Ευαγγέλιο του Ιούδα

Βιβλιογραφία
------------

* Κασσέρ Ρ. et al, (εκδ), 2006, *Το Ευαγγέλιο του Ιούδα*, National Geographic-Ελλάδα: Αθήνα, ISBN 960-8380-45-6

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Codex Tchacos** |

* www9.nationalgeographic.com
Το **cob** είναι υλικό δόμησης που αποτελείται κυρίως από πηλό, άμμο, άχυρο, νερό, και άλλες προσμίξεις που του προσδίδουν σταθερότητα. Ειναι παρόμοιο κονίαμα με αυτό που κατασκευάζονται και τα πληθιά. Το *cob* είναι πυρίμαχο, αντισεισμικό και φτηνό. Το μεγάλο του πλεονέκτημα είναι ότι είναι πολύ ευέλικτο και μπορεί να χρησιμοποιηθεί για καλλιτεχνικές και γλυπτικές δημιουργίες.

Ιστορία και χρήση
-----------------

Ο άνθρωπος από τα πανάρχαια χρόνια χρησιμοποιούσε το χώμα σαν βασικό δομικό υλικό. Ακόμη και στις μέρες μας υπολογίζεται ότι το 50% του πληθυσμού της γης κατοικεί σε κτίσματα φτιαγμένα από χώμα. Για παράδειγμα στο Αφγανιστάν τα πιο παλιά κτίρια είναι φτιαγμένα με πατικωμένο χώμα και cob. Το κτίσιμο με cob χρησιμοποιούνταν στο Μαγκρέμπ και στην Αλ Ανταλούς τον 11ο και το 12ο αιώνα και περιγράφεται με λεπτομέρεια από τον Ιμπν Χαλντούν τον 14ο αιώνα. Αλλά και στην Ευρώπη υπάρχουν μεγάλης ηλικίας κτίρια κατασκευασμένα με χώμα τα οποία είναι και κατοικήσιμα. Ένα χαρακτηριστικό παράδειγμα είναι το Salon de Diane Chapel στη Γαλλία, το οποίο χρησιμοποιείται ως βιβλιοθήκη και φυλάσσονται σε αυτή βιβλία ιστορικής αξίας που είναι ευαίσθητα στην υγρασία.

Παραπομπές
----------

1. ↑  McArdle, Patricia (June 19, 2011). "Afghanistan’s Last Locavores". The New York Times
2. ↑  p. 766, Engineering, Donald Routledge Hill, pp. 751–795, in Encyclopedia of the history of Arabic science, vol. 3, Roshdi Rashed and Régis Morelon, eds. Routledge, 1996, ISBN 0-415-02063-8 (3 vol. set)

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Cob** |
Η **Ποδοσφαιρική Ομοσπονδία Παπούα Νέα Γουινέα** (αγγλικά: *Papua New Guinea Football Association*, PNGFA) είναι το όργανο διοίκησης του ποδοσφαίρου στην Παπούα Νέα Γουινέα. Εδρεύει στo Πορτ Μόρεσμπι. Διοργανώνει εθνικά ερασιτεχνικά και επαγγελματικά πρωταθλήματα, ενώ είναι υπεύθυνη και για τη διεξαγωγή του κυπέλλου της χώρας. Συντονίζει επίσης τις δραστηριότητες των εθνικών ομάδων ανδρών, γυναικών και νέων της Παπούα Νέα Γουινέα.

Ιστορία
-------

Ο οργανισμός ιδρύθηκε το 1962. Εντάχθηκε στην Ποδοσφαιρική Συνομοσπονδία Ωκεανίας (OFC) και στην Παγκόσμια Ποδοσφαιρική Ομοσπονδία (FIFA) το 1966.

Παραπομπές
----------

1. ↑  «PNGFA History». PNGFA. Αρχειοθετήθηκε από το πρωτότυπο στις 6 Αυγούστου 2014. Ανακτήθηκε στις 11 Ιουνίου 2014.

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνικές Ομοσπονδίες ποδοσφαίρου Ωκεανίας (OFC) |
| --- |
|  |
| 
* Αμερικανική Σαμόα
* Βανουάτου
* Κιριμπάτι1
* Νέα Ζηλανδία
* Νέα Καληδονία
* Νήσοι Κουκ
* Νήσοι Σολομώντα
* Νιούε1
* Παπούα Νέα Γουινέα
* Σαμόα
* Ταϊτή
* Τόνγκα
* Τουβαλού1
* Φίτζι
 |
|  |
| 
1Μέλος της ΟΦΚ αλλά όχι μέλος της FIFA |

 |
Η **Ποδοσφαιρική Ομοσπονδία Τζέρσεϊ** (αγγλικά: *Jersey Football Association*) είναι αρμόδια για το άθλημα του ποδοσφαίρου στο Τζέρσεϊ. Εδρεύει στο Σεντ Χέλιερ και είναι μέλος της Ποδοσφαιρικής Ομοσπονδίας Αγγλίας. Είναι υπεύθυνη για τη διεξαγωγή του τοπικού πρωταθλήματος. Συντονίζει επίσης τις δραστηριότητες της εθνικής ομάδας ανδρών νήσου.

Ιστορία
-------

Ιδρύθηκε το 1905 με σκοπό την οργάνωση του αθλήματος στη νήσο Τζέρσεϊ και προσχώρησε στην Ποδοσφαιρική Ομοσπονδία Αγγλίας ως μία από τις κομητειακές ποδοσφαιρικές ομοσπονδίες της χώρας. Tο 2015 υπέβαλε αίτηση για να ενταχθεί στην Ένωση Ευρωπαϊκών Ποδοσφαιρικών Ομοσπονδιών (UEFA) ως πλήρες μέλος.

Παραπομπές
----------

1. ↑  Sport, Brent Pilnick BBC. «Jersey bids to join Uefa to play international football». *BBC Sport*. Ανακτήθηκε στις 26 Ιουλίου 2016.

Εξωτερικοί σύνδεσμοι
--------------------

* Επίσημος ιστότοπος


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Jersey Football Association  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Πολ Μάρινερ** (**Paul Mariner**, Farnworth, Αγγλία, 22 Μαΐου 1953 – 9 Ιουλίου 2021) ήταν Βρετανός διεθνής ποδοσφαιριστής, που αγωνιζόταν σαν κεντρικός επιθετικός. Συνέδεσε το όνομά του με την καλύτερη Ίπσουϊτς όλων των εποχών.
Ο Μάρινερ άρχισε την καριέρα του από την Chorley και το 1973 έγινε επαγγελματίας παίκτης με την Plymouth Argyle, της οποίας αποτελεί εμβληματική μορφή. Από το 1976 εντάχθηκε στην Ίπσουϊτς, με την οποία, υπό την καθοδήγηση του Μπόμπι Ρόμπσον κέρδισε μεγάλη δημοφιλία τόσο στη χώρα του όσο και στην Ευρώπη. Κλήθηκε στην Εθνική Ομάδα και έλαβε μέρος στο Ευρωπαϊκό Πρωτάθλημα του 1980 και στο Παγκόσμιο Κύπελλο του 1982. Συνολικά έγινε 35 φορές διεθνής, πετυχαίνοντας 13 τέρματα. Συνέχισε τη σταδιοδρομία του σε Άρσεναλ και Portsmouth και την ολοκλήρωσε στην Αυστραλία, στις ΗΠΑ και στη Μάλτα. Μετά το πέρας της αγωνιστικής του καριέρας ασχολήθηκε με την προπονητική. Έναν χρόνο πριν φύγει από τη ζωή, σε ηλικία 68 ετών, πραγματοποίησε μεταδόσεις ποδοσφαιρικών αγώνων.

Παραπομπές
----------

1. ↑  (πολλαπλές γλώσσες) *Transfermarkt*. 130304. Ανακτήθηκε στις 9  Οκτωβρίου 2017.
2. ↑  (πολλαπλές γλώσσες) *FBref.com*. 3ef7cc2d.
3. ↑  «Former England international dies aged 68». Sky Sports. Ανακτήθηκε στις 10  Ιουλίου 2021.
4. ↑  «L'ancien international anglais Paul Mariner est mort à 68 ans».
5. ↑  «Paul Mariner does aged 68». Sky Sports. Ανακτήθηκε στις 10  Ιουλίου 2021.
6. ↑  "Paul Mariner". Barry Hugman's Footballers. Ανακτήθηκε στις 2/4/2017
7. ↑  Sparks, Gordon. "Green Barmy: How Paul Mariner became one of the Plymouth Argyle greats". Plymouth Herald. Ανακτήθηκε στις 10/7/2021

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 4510152025931203600003
* GND: 1153518473

 |

 |
Η **Johnson & Johnson** είναι Αμερικανική πολυεθνική εταιρεία η οποία ιδρύθηκε το 1886. Αναπτύσσει ιατρικές συσκευές, φαρμακευτικά προϊόντα και καταναλωτικά αγαθά. Η κοινή μετοχή της εταιρείας είναι συστατικό του Βιομηχανικού Δείκτη Ντάου Τζόουνς. Σύμφωνα με τον κατάλογο Fortune 500 για τις 500 αμερικάνικες εταιρείες ανά συνολικά έσοδα, η Johnson&Johnson κατατάσσεται 37η. Η J&J είναι μια από τις μεγαλύτερες με τη μεγαλύτερη χρηματιστηριακή αξία.

Η Johnson & Johnson εδρεύει στο Νιου Μπράνσγουικ του Νιου Τζέρσεϊ. Το τμήμα καταναλωτών εδρεύει στο Σκίλμαν της ίδιας πολιτείας. Η εταιρεία έχει στην κατοχή της περίπου 250 θυγατρικές με δραστηριότητες σε πάνω από 60 χώρες, οι οποίες πουλούν προϊόντα σε πάνω από 175 χώρες. Τα προϊόντα της εταιρείας είχαν παγκόσμιες πωλήσεις ύψους 70,1 δισεκατομμυρίων δολαρίων το 2015. Η Johnson & Johnson έχει στην κατοχή της πολλά γνωστά οικιακά φαρμακευτικά προϊόντα και είδη πρώτων βοηθειών. Μεταξύ των γνωστών καταναλωτικών προϊόντων της εταιρείας είναι οι επίδεσμοι Band-Aid, τα φάρμακα Tylenol, τα προϊόντα Johnson's Baby, τα καλλυντικά Neutrogena, το προϊόν Clean & Clear και οι φακούς επαφής Acuvue.

Παραπομπές
----------

1. ↑  «Johnson & Johnson 2015 Annual Report» (PDF). www.jnj.com. 24 Φεβρουαρίου 2016. Αρχειοθετήθηκε από το πρωτότυπο (PDF) στις 18 Απριλίου 2016. Ανακτήθηκε στις 28 Σεπτεμβρίου 2016.
Ο Δαυίδ παίζοντας λύρα. Μικρογραφία από το Παρισινό Ψαλτήρι. (Fol. 1v)
Το **Παρισινό Ψαλτήρι** (ή **Codex Parisinianus**) είναι ένα από τα σημαντικότερα σωζόμενα βυζαντινά χειρόγραφα του 10ου αιώνα. Το Ψαλτήρι δημιουργήθηκε στην Κωνσταντινούπολη και περιλαμβάνει 449 folios και 14 ολοσέλιδες μικρογραφίες. Το χειρόγραφο φυλάσσεται σήμερα στην Εθνική Βιβλιοθήκη της Γαλλίας (Bibliothèque Nationale), στο Παρίσι με κωδικό **«MS Grec 139»**.

Οι περισσότερες από τις ολοσέλιδες μικρογραφίες περιέχουν σκηνές από τη ζωή του Δαυίδ. Σε αυτές συχνά συμπεριλαμβάνονται μορφές που έλκουν την προέλευσή τους από αρχαιότερα πρότυπα, όπως η Νύχτα, η Μελωδία ή η Ηχώ. Θεωρείται πως είναι επηρεασμένο από Ελληνο-Ρωμαϊκά μοτίβα, όπως οι παραστάσεις του Ορφέα.

Οι μελετητές του 19ου αιώνα, παρατηρώντας τις ομοιότητες της τέχνης των μικρογραφιών με στοιχεία της ελληνιστικής ζωγραφικής, τοποθετούσαν χρονολογικά τη δημιουργία του Ψαλτηρίου κοντά στην εποχή του Ιουστινιανού. Οι ιστορικοί Hugo Buchthal και Kurt Weitzmann ήταν οι πρώτοι που συνέδεσαν το Ψαλτήρι με την βυζαντινή αυλή του 10ου αιώνα, εισάγοντας για την περιγραφή της περιόδου τον όρο «Μακεδονική Αναγέννηση».

Παραπομπές
----------

Εξωτερικοί σύνδεσμοι
--------------------

* Το Παρισινό Ψαλτήρι (Grec 139) - Gallica (Ψηφιακό αρχείο της Εθνικής Βιβλιοθήκης της Γαλλίας)


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Paris Psalter  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
**Παρθενικός υμένας** ονομάζεται ένα λεπτό κομμάτι βλεννογόνου ιστού που περιβάλλει ή καλύπτει εν μέρει το εξωτερικό άνοιγμα του κόλπου. Αποτελεί μέρος του αιδοίου, ή των εξωτερικών γεννητικών οργάνων, και είναι παρόμοιο σε δομή με τον κόλπο.

Στα παιδιά, ως επί το πλείστον έχει σχήμα ημισελήνου. Κατά την εφηβεία, τα οιστρογόνα αναγκάζουν τον υμένα να γίνει πιο ελαστικός, η και αντιθέτως, άκαμπτος. 

Ο υμένας μπορεί ενδέχεται να υποστεί κατά την πρώτη σεξουαλική επαφή, που συνήθως οδηγεί σε πόνο και, μερικές φορές, ήπια προσωρινή αιμορραγία. Η κατάσταση του υμένα δεν είναι αξιόπιστη απόδειξη της παρθενίας.

Παραπομπές
----------

1. 1 2  Perlman, Sally E.· Nakajyma, Steven T.· Hertweck, S. Paige (2004). *Clinical protocols in pediatric and adolescent gynecology*. Parthenon. σελ. 131. ISBN 978-1-84214-199-1.
Η **DFL Deutsche Fußball Liga GmbH** είναι θυγατρική της Die Liga – Fußballverband e.V. Η DFL είναι υπεύθυνη για τη λειτουργία των πρωταθλημάτων των δύο κορυφαίων γερμανικών κατηγοριών ποδοσφαίρου, της Μπούντεσλιγκα (Bundesliga) και της 2. Μπούντεσλιγκα (2. Bundesliga). Αποτελεί συνεταιρισμό των συλλόγων των πρωταθλημάτων των δύο κατηγοριών.

Λειτουργία
----------

Η DFL ιδρύθηκε στις 18 Δεκεμβρίου του 2000 ως GmbH (κάτι σαν εταιρεία περιορισμένης ευθύνης σύμφωνα με το γερμανικό δίκαιο). Η οργάνωση είναι θυγατρική της Die Liga – Fußballverband e.V, η οποία ήταν υπεύθυνη αρχικά για τα επαγγελματικά πρωταθλήματα ποδοσφαίρου της Γερμανίας. Σήμερα, διοργανώτρια αρχή των επαγγελματικών πρωταθλημάτων (Bundesliga, 2.) είναι η DFL, υπό την αιγίδα της Γερμανικής Ποδοσφαιρικής Ομοσπονδίας (DFB).

Παραπομπές
----------

1. ↑  epfl-europeanleagues.com
2. 1 2  «Ligaverband/DFL». Gesellschaft für DFB-Online mbH. Ανακτήθηκε στις 17 Μαΐου 2015.

Εξωτερικοί σύνδεσμοι
--------------------

* Επίσημος ιστότοπος

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 203601016

 |

 |
Το **Παρθεναγωγείο Σάμου** ήταν το πρώτο σχολείο θηλέων που ιδρύθηκε στη Σάμο το 1855.

Ίδρυση
------

Αν κα αρχικά η κατώτερη η εκπαίδευση στη Σάμο ήταν μικτή, το 1855 ιδρύθηκε από την σύζυγο του ηγεμόνα Ιωάννη Γκίκα Αλεξάνδρα.Η συντήρησή του γινόταν από το προσωπικό ταμείο της Πριγκήπισσας. Πρώτη διευθύντρια του παρθεναγωγείου ήταν η Σαπφώ Λεοντιάς.Είχε τρεις τάξεις και λειτούργησε μέχρι το 1858. Οι λόγοι παύσης της ήταν άγνωστοι. Όμως το 1860 ο ηγεμόνας Μιλτιάδης Αριστάρχης επανασύστησε το Παρθεναγωγείο με τριάντα μαθήτριες και με διευθύντρια τη Μαρία Τζαμανίδου. Ιδιωτικές εισφορές ενισχυαν τη σχολή.
Στο Παρθαναγωγείο εκτός απότη Διευθύντρια και την υποδιδασκάλισσα ανατέθηκε διδασκαλία διαφόρων μαθημάτων σε καθηγητές του Γυμνασίου Φίλιππο Ράμφο και Διονύσιο Κοκκόλη. Παράλληλα υπήρχαν προβλήματα κτηριακό και προσωρινά αξιοποιήθηκε ιδιωτική οικία. Τότε τέθηκε αίτημα οικοδόμησης μεγαλύτερου κτιρίου με σκοπό να χρησιμοποιηθεί ως Ανώτερο Παρθαναγωγείο και ως Οκοτροφειο, όπου διατρέφονταν με λίγα χρήματα κορίτσια από όλη τη Σάμο. Κάθε τμήμα της Σάμου θα μπορούσε να εισάγει στο Οικοτροφείο δωρεάν ένα κορίτσι διακρινόμενο για την *ευφυΐα* και την *κοσμιότητά* του.
Το Δημόσιο ενίσχυε με 250 λίρες το Παρθεναγωγείο ενώ και εύποροι Σαμιώτες μπορούσαν να κάνουν δωρεές. Δώδεκα λίρες για κάθε κορίτσι και πενήντα για κάθε τμήμα πλήρωνε το Δημοσιο.

Παραπομπές
----------

1. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα,εκδ.Σύλλογος προς Διάδοσιν Ωφελίμων Βιβλίων, Αθήνα,χ.χ,σελ.126
2. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα,εκδ.Σύλλογος προς Διάδοσιν Ωφελίμων Βιβλίων, Αθήνα,χ.χ,σελ.128
3. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα,εκδ.Σύλλογος προς Διάδοσιν Ωφελίμων Βιβλίων, Αθήνα,χ.χ,σελ.128

Πηγές
-----

* Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα,εκδ.Σύλλογος προς Διάδοσιν Ωφελίμων Βιβλίων, Αθήνα,χ.χ,
**Filler** (δηλαδή «γέμισμα» σε ελεύθερη απόδοση) λέγεται ένα επεισόδιο μιας (τηλεοπτικής συνήθως) σειράς που αποκλίνει από το βασικό θεματικό πυρήνα και προβάλλει άσχετα γεγονότα που χαρακτηρίζονται όμως από την θεματική της σειράς. Δεν συνεισφέρει κάτι στη βασική πλοκή και δεν είναι απαραίτητο για να την κατανοήσει κάποιος. Χρησιμοποιείται συνήθως για να ενδυναμώσει κάποια ιστορία που χαρακτηρίζεται από αδυναμία στην πλοκή ή καμιά φορά για να εμπλουτίσει τις γνώσεις μας πάνω σε κάποιον δευτερεύοντα χαρακτήρα του οποίου η προσωπική ιστορία δεν μπορεί να ενταχθεί ομαλά στην κυρίως πλοκή.

Αν και συχνά ανεκτά, τα fillers δέχονται συχνά έντονη κριτική από τους φίλους των σειρών για απαράδεκτες αποκλίσεις από την κυρίως πλοκή και για απρόσεκτη χρήση των χαρακτήρων, καθώς πράξεις τους στα fillers θα μπορούσαν να προκαλέσουν συνέπειες στο μέλλον και αντίθετα ξεχνιούνται αμέσως.

Anime Fillers
-------------

Ο όρος Filler χρησιμοποιείται συχνά για να χαρακτηρίσει ορισμένα επεισόδια anime σειρών (ιαπωνικά κινούμενα σχέδια) που βασίζονται σε manga (ιαπωνικά κόμικ). Καθώς ένα επεισόδιο anime μπορεί να αντιστοιχεί σε μερικά κεφάλαια του manga, τα fillers χρησιμεύουν στο να δώσουν χρόνο στο manga να προχωρήσει μπροστά, ώστε να μπορέσει να τροφοδοτήσει αργότερα το anime με υλικό.

Για παράδειγμα, μπορεί σε μια anime σειρά δράσης, να υπάρξει ένα filler που να αφηγείται την εκδρομή των ηρώων σε μια παραλία, χωρίς αυτή η εκδρομή όμως να επηρεάζει τα βασικά τεκταινόμενα της σειράς. 

Συχνά τα fillers σχετίζονται με το περιττό και με το χαμηλής ποιότητας και γι'αυτό, επί το πλείστον, είναι ανεπιθύμητα. Δέχονται την ίδια κριτική με τα αντίστοιχα των τηλεοπτικών σειρών. Επιπροσθέτως, αν υπάρχει ελάχιστη επικοινωνία μεταξύ δημιουργών anime και manga, μπορεί οι πρώτοι να παρέμβουν έτσι στην πλοκή που να δημιουργήσει προβλήματα στους δεύτερους ή να τους ρίξει σε αντιφάσεις. Συχνά για να μην συμβεί αυτό αναγκαστικά οι δημιουργοί του anime περιορίζονται πολύ στο είδος ιστοριών που μπορούν να παράγουν και στο πλήθος χαρακτήρων που μπορούν να χρησιμοποιήσουν, με αποτέλεσμα να δημιουργούν υλικό χαμηλής ποιότητας. Αρκετές σειρές δεν επέστρεψαν ποτέ ξανά στο manga, και κάποιες αναγκάστηκαν να σταματήσουν την προβολή τους μετά την πτώση του ενδιαφέροντος για αυτές μετά από μακροσκελή κύκλο fillers.
Η ***The Independent*** είναι μια βρετανική διαδικτυακή εφημερίδα. Ιδρύθηκε το 1986 ως εθνική πρωινή έντυπη εφημερίδα. Με το παρατσούκλι *Indy*, ξεκίνησε ως εφημερίδα μεγάλου μεγέθους και άλλαξε σε μορφή ταμπλόιντ το 2003.  Η τελευταία έντυπη έκδοση κυκλοφόρησε το Σάββατο 26 Μαρτίου 2016, αφήνοντας μόνο την ηλεκτρονική έκδοση. 

Η εφημερίδα ελεγχόταν από την Ιρλανδική Independent News & Media του Tony O'Reilly από το 1997 έως ότου πουλήθηκε στον Ρώσο ολιγάρχη και πρώην αξιωματικό της KGB Αλεξάντερ Λεμπέντεφ το 2010. Ο Λεμπέντεφ είναι επίσης συνιδιοκτήτης της *Novaya Gazeta* μαζί με τον Μιχαήλ Γκορμπατσόφ. Το 2017, ο σουλτάνος Μουχαμάντ Αμπουλιαδάγιελ αγόρασε το 30% των μετοχών της *Independent*. 

Η ημερήσια έκδοση ονομάστηκε Εθνική Εφημερίδα της Χρονιάς στα Βραβεία Βρετανικού Τύπου το 2004. Ο ιστότοπος και η εφαρμογή για κινητά είχαν συνδυασμένη μηνιαία προσέγγιση 19.826.000 το 2021. 

Ανταγωνιζόμενος σε μια ετοιμοθάνατη αγορά, *ο The Independent* πυροδότησε μια γενική ανανέωση του σχεδιασμού των εφημερίδων καθώς και, μέσα σε λίγα χρόνια, έναν πόλεμο τιμών στον τομέα της αγοράς.  Όταν *ο The Independent* κυκλοφόρησε *το The Independent την Κυριακή* το 1990, οι πωλήσεις ήταν λιγότερες από τις αναμενόμενες, εν μέρει λόγω της κυκλοφορίας του *Sunday Correspondent* τέσσερις μήνες πριν, αν και αυτός ο άμεσος αντίπαλος έκλεισε στα τέλη Νοεμβρίου 1990. Ορισμένες πτυχές της παραγωγής συγχωνεύτηκαν με την κύρια εφημερίδα, αν και η εφημερίδα της Κυριακής διατήρησε ένα σε μεγάλο βαθμό ξεχωριστό συντακτικό προσωπικό.

Παραπομπές
----------

1. ↑  «The ISSN portal» (Αγγλικά, Γαλλικά, Ισπανικά, Simplified Chinese, Αραβικά) ISSN International Centre. Παρίσι. 0951-9467.
2. ↑  www.worldcat.org/title/independent-london-uk-web-site/oclc/1117817704.
3. ↑  «'The Independent' launches tabloid version to give readers a choice». *The Independent* (London). 27 September 2003. Αρχειοθετήθηκε από το πρωτότυπο στις 18 June 2022. .
4. ↑  «Independent to cease as print edition». *BBC News*. 12 February 2016.. Ανακτήθηκε στις 12 February 2016.
5. ↑  «Independent titles sold to Lebedev family company». *The Independent* (London). 25 March 2010. Αρχειοθετήθηκε από το πρωτότυπο στις 18 June 2022.. Ανακτήθηκε στις 25 March 2010.
6. ↑  «Sale of stake in Independent to Saudi investor, Sultan Muhammad Abuljadayel, has 'no influence' on editorial coverage, watchdog rules». *The Independent*. 16 September 2019. Αρχειοθετήθηκε από το πρωτότυπο στις 18 June 2022. .
7. ↑  «Newsworks». Ανακτήθηκε στις 19 Δεκεμβρίου 2021.

Εξωτερικοί σύνδεσμοι
--------------------

* Επίσημος ιστότοπος
* The Independent στο Twitter
* The Independent στο Instagram Επεξεργασία στα Wikidata
Ο **Άγιος Ιωάννης** είναι ναός μονοσκέπαστης βασιλικής ευρισκόμενος στην Πνακά Βουρλιωτών Σάμου.

Τοποθεσία
---------

Ο **Άγιος Ιωάννης** βρίσκεται στην τοποθεσία Πνακά επάνω στον παλιό πεζόδρομο που οδηγούσε στον οικισμό Βουρλιωτών από την περιοχή του Όρμου και ήταν μετόχι της μονής Βροντιανής.

Περιγραφή
---------

Ανήκει στον τύπο της μικρής μονόκλιτης θολοσκέπαστης βασιλικής (μονόχωρου δρομικού ναού) με εσωτερικές διαστάσεις κάτοψης 2, 85Χ 6,10 μ. και ύψος ως τον κορυφή του θόλου 9,55μ. Η βασική ιδιορρυθμία του είναι οι μεγάλες πλευρικές κόγχες του που σε ρυθμικές σειρές ανά τρεις ανοίγονται συμμετρικά στις εσωτερικές επιφάνειες των πλάγιων τοιχών στο προ του ιερού τμήματος. Η διατομή της εσωχής τους είναι γενικά ημικυκλική, εκτός από το επάνω μέρος εκείνων του βορινού τοίχου, όπου είναι τραπεζοεδής. Η μικρή κόγχη του ιερού κτισμένη στο κάτω μέρος είναι πλήρως ενταγμένη μέσα στο πάχος του ανατολικού τοίχου , λόγω της εκεί απότομης πτώσης του εδάφους. Προ της εισόδου υπάρχει μεγάλο ξυλόστεγο προστώο, ανοικτό και στις τρεις πλευρές, στηριζόμενο σε τρεις ογκώδεις κτιστούς πεσσούς, στις δύο ελεύθερες γωνίες του και μάλλον είναι μεταγενέστερο. Ο δυτικός τοίχος έχει δυο παράθυρα συμμετρικά ως προς την είσοδο. Στον βορινό τοίχο έχει παράθυρο, στο βάθος της πρώης από τα ανατολικά κόγχης.Στον ανατολικό τοίχο υπάρχουν ανόμοιες δύο μικρές κόγχες, της πρόθεσης και του διακονικού και άλλες δύο μικρές και ασύμμετρες στα εκεί άκρα των πλάγιων τοίχων. Υπάρχει λιτό ξύλινο τέμπλο. Το δάπεδο είναι ελέυθερα παλκωστρωμένο και η στεγη έχει επικεράμωση. Σήμερα έχουν στρωθεί με τσιμέντο. Από μπετόν είναι εξωτερικά υποστηλώματα στις τέσσερις εξωτερικές γωνίες του κτιρίου.

Παραπομπές
----------

1. ↑  Κωνσταντίνος Παπαϊωάννου, Εκκλησίες και μοναστήρια της Σάμου,Πνευματικό Ίδρυμα ΣάμουΝικόλαος Δημητρίου, Αθήνα, 1997,σελ.51
2. ↑  Κωνσταντίνος Παπαϊωάννου, Εκκλησίες και μοναστήρια της Σάμου,Πνευματικό Ίδρυμα ΣάμουΝικόλαος Δημητρίου, Αθήνα, 1997, σελ.52

Πηγές
-----

* Κωνσταντίνος Παπαϊωάννου, Εκκλησίες και μοναστήρια της Σάμου,Πνευματικό Ίδρυμα Σάμου*Νικόλαος Δημητρίου*, Αθήνα, 1997.
Η **Ferrari N.V.** είναι ολλανδική εταιρεία χαρτοφυλακίου η οποία έχει υπό τον έλεγχό της τη Ferrari S.p.A.. Είναι εισηγμένη στο Χρηματιστήριο της Νέας Υόρκης (NYSE) όπως και στο δείκτη FTSE MIB του Χρηματιστηρίου του Μιλάνου (MTA).

Ιστορία
-------

### Προέλευση

Στις 24 Μαΐου του 2013, η Ferrari S.p.A. η οποία το 1969 έγινε μέλος του ομίλου Fiat, εντάχθηκε στην ολλανδική εταιρεία «New Business Netherlands N.V.», η οποία τον Οκτώβριο του 2015 μετονομάστηκε σε «Ferrari N.V.» και είναι εισηγμένη στο Χρηματιστήριο της Νέας Υόρκης.

Το Σεπτέμβριο του 2014, ανακοινώθηκε από τη Fiat Chrysler Automobiles (FCA), τον όμιλο που προέκυψε από τη συγχώνευση της Fiat S.p.A. και του oμίλου Chrysler, πως ο Λούκα Κορντέρο ντι Μοντετζέμολο μετά από 23 χρόνια, θα αποχωρούσε από την προεδρία μετά το πέρας των εορτασμών των 60 ετών της Ferrari στη Βόρεια Αμερική. Στη θέση του θα αναλάμβανε ο Σέρτζιο Μαρτσιόνε, ήδη Διευθύνων Σύμβουλος της FCA.

### Διαχωρισμός από FCA και εισηγμένη

Στις 21 Οκτωβρίου του 2015, το 10% του 90% των μετοχών της Ferrari N.V. που ανήκε στην FCA, ήταν εισηγμένες στη Wall Street με αρχική δημόσια προσφορά τα $52. Από τις 4 Ιανουαρίου του 2016, όπως ανακοινώθηκε στα τέλη Οκτώβρη του 2014, η Ferrari N.V. αποτελούσε ξεχωριστή ονότητα από την FCA, εισηγμένη στο Χρηματιστήριο του Μιλάνου με αρχική δημόσια προσφορά στα 43,44 ευρώ, που αντιστοιχεί σε κεφαλαιοποίηση 8.709.204.596 ευρώ, περνώντας έτσι υπό τον άμεσο έλεγχο της Exor.

Παραπομπές
----------

1. ↑  «Scorporo da FCA». corriere.it. Αρχειοθετήθηκε από το πρωτότυπο στις 30 Νοεμβρίου 2014. Ανακτήθηκε στις 28 Νοεμβρίου 2014.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ferrari N.V.** |

* Επίσημος ιστότοπος


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Ferrari N.V.  της Ιταλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Συντεταγμένες: 37°55′1.999″N 23°42′0.000″E﻿ / ﻿37.91722194°N 23.70000000°E﻿ / 37.91722194; 23.70000000

Το **Ρέμα της Πικροδάφνης** είναι το τελευταίο ρέμα της νότιας Αττικής που διατηρείται σε φυσική μορφή και πηγάζει από τη δυτική πλευρά του Υμηττού, καταλήγοντας στη θάλασσα, στα σύνορα Παλαιού Φαλήρου και Καλαμακίου. Η υδρολογική λεκάνη στην οποία διαμορφώνεται ο ρους του έχει συνολική έκταση 22,4 χλμ² και μέσο υψόμετρο 260 μ, το οποίο και διασφαλίζει τη ροή των υδάτων έως το επίπεδο της θάλασσας. Περίπου 3 χλμ, από το συνολικό μήκος του ρέματος είναι εγκιβωτισμένα σε τσιμεντένια αναχώματα. Είναι ένα από τα λίγα ρέματα που περνούν μέσα από τον αστικό ιστό της ευρύτερης περιοχής της Αθήνας και έχει διατηρήσει στο μεγαλύτερο μέρος του μήκους του τον αρχικό του ρου και βλάστηση. Έχει χαρακτηριστεί «ιδιαιτέρου περιβαλλοντικού ενδιαφέροντος» με το ΦΕΚ 281Δ/1993.

Το ρέμα της Πικροδάφνης έχει μήκος περίπου 9,3 χιλιόμετρα και είναι το τρίτο μακρύτερο ποτάμι του λεκανοπεδίου Αττικής μετά τον Κηφισό και τον Ιλισό. Πηγάζει στις δυτικές πλαγιές του Υμηττού, στο Βύρωνα, και στην συνέχεια κατηφορίζει διασχίζοντας την Ηλιούπολη. Στην Ηλιούπολη οι όχθες του ποταμού έχουν διατηρηθεί, σχηματίζοντας ένα πάρκο, με το ποτάμι να ρέει σε πέτρινη κοίτη. Στη συνέχεια το ρέμα εισέρχεται στον Άγιο Δημήτριο, όπου είναι πιο εγκαταλελειμμένο και ρέει ανάμεσα σε πολυκατοικίες και άλλα κτίρια, ενώ τμήμα της όχθης έχει μπαζωθεί. Στη συνέχεια το ρέμα σχηματίζει το σύνορο ανάμεσα σε Παλαιό Φάληρο και Άλιμο. Το ρέμα εκβάλλει στο Σαρωνικό, σε ένα μικρό δέλτα στην ακτή Εδέμ στα σύνορα του Παλαιού Φαλήρου με τον Άλιμο, πλησίον της μαρίνας Αλίμου.

Το ρέμα σε πολλά σημεία έχει υποβαθμιστεί, με σκουπίδια και μπάζα στις όχθες, ενώ μπορεί μέσα στο ποτάμι να καταλήγουν και λύματα από σπίτια τα οποία δεν έχουν συνδεθεί με το δίκτυο αποχέτευσης μέσω παράνομων συνδέσεων με αγωγούς ομβρίων υδάτων.

Παραπομπές
----------

1. 1 2 3  Λιάλιος, Γιώργος (29 Ιουνίου 2013). «Ρέμα της Πικροδάφνης, ένας βρώμικος παράδεισος στον αστικό ιστό». *Η Καθημερινή*. Ανακτήθηκε στις 14 Αυγούστου 2014.
2. 1 2  Θάνου, Λιάνα (27 Απριλίου 2011). «Η πικρή ιστορία του ρέματος της Πικροδάφνης». *ΣΚΑΪ*. Αρχειοθετήθηκε από το πρωτότυπο στις 14 Οκτωβρίου 2017. Ανακτήθηκε στις 14 Αυγούστου 2014.

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ελλάδα
 |

 |
Το **Raid on Bungeling Bay** είναι ένα βιντεοπαιχνίδι shoot 'em up και multi-scrolling και αποτελεί το πρώτο παιχνίδι που δημιούργησε ο Γουίλ Ράιτ. Εκδόθηκε από την Brøderbund για τα συστήματα Commodore 64 (1984), NES και MSX (1985). Το παιχνίδι παίζεται σε μια έκταση 10 X 10 οθόνες με σχετικά απλά γραφικά και ήχο και δίχως μουσική.

Υπόθεση
-------

Το *Bungeling Empire* (συνηθισμένος ανταγωνιστής στα παιχνίδια της Brøderbund) προσπαθεί για άλλη μια φορά, αφού είχε αποτύχει ήδη στο παιχνίδι *Lode Runner*, να κατακτήσει τον κόσμο χρησιμοποιώντας αυτή τη φορά το *war machine*, η οποία όμως δεν έχει τελειοποιηθεί ακόμη, καθώς έξι εργοστάσια της *Bungeling Bay* δουλεύουν συνεχώς για την ολοκλήρωση αυτού του υπερόπλου. Σκοπός του παιχνιδιού είναι η ισοπέδωση των έξι αυτών εργοστασίων. Για την πραγματοποίηση του σκοπού αυτού ο παίκτης έχει στην διάθεσή του ένα αεροπλανοφόρο και πέντε μαχητικά ελικόπτερα.

Ωστόσο, το *Bungeling Empire* έχει αρκετά περισσότερα στην διάθεσή του:

* Μικρά εφοδιαστικά πλοιάρια, το χρώμα των οποίων φανερώνει ποιο εργοστάσιο εφοδιάζουν.
* Τανκς, τα οποία ουσιαστικά κάνουν την ίδια δουλειά όπως τα εφοδιαστικά σκάφη, αλλά στη στεριά.
* Άσπρα καταδιωκτικά αεροσκάφη εξοπλισμένα με πυραύλους αέρος-αέρος.
* Εγκαταστάσεις ραντάρ, οι οποίες διευθύνουν της επιθέσεις των καταδιωκτικών αεροσκαφών.
* Μαύρα βομβαρδιστικά αεροσκάφη τα οποία έχουν εντολή να καταστρέψουν το αεροπλανοφόρο του παίκτη.
* Πυροβόλα, τα οποία μετά την καταστροφή του τρίτου εργοστασίου, χρησιμοποιούν και "έξυπνους" πυραύλους.

Εκτός αυτού, το *Bungeling Empire* κατασκευάζει σε λιμάνι του βορειοανατολικού νησιού κατά την διάρκεια του παιχνιδιού ένα επιπλέον μεγάλο και επικίνδυνο πολεμικό πλοίο, το οποίο έχει εντολή να καταστρέψει το αεροπλανοφόρο και επίσης διαθέτει "έξυπνους" πυραύλους.

Κριτικές
--------

Το *Raid on Bungeling Bay* έλαβε κυρίως θετικά σχόλια από τον τύπο. Το 1996 ψηφίστηκε στην 24η θέση της λίστας των 150 καλύτερων παιχνιδιών όλων των εποχών από το αμερικανικό περιοδικό *Computer Gaming World*.

Κληρονομία
----------

Ο δημιουργός του παιχνιδιού Γουίλ Ράιτ είπε ότι ο σχεδιασμός των τοπίων της *Bungeling Bay* χρησιμοποιώντας το *level editor* που είχε δημιουργήσει του άρεσε τόσο που σκέφτηκε να σχεδιάσει παιχνίδι προσομοίωσης μιας πόλης στο οποίο ο ίδιος ο παίκτης θα μπορούσε να δημιουργήσει και να διαμορφώσει πόλη, να οργανώσει την συγκοινωνία κλπ. Το παιχνίδι αυτό ήταν το γνωστό SimCity. Ήταν μεγάλη επιτυχία και καθιέρωσε τον Ράιτ ως σχεδιαστή ηλεκτρονικών παιχνιδιών.

Παραπομπές
----------

1. 1 2 3  «Raid on Bungeling Bay». *MobyGames*. Αρχειοθετήθηκε από το πρωτότυπο στις 20 Αυγούστου 2022. Ανακτήθηκε στις 29 Μαΐου 2022.

Εξωτερικοί σύνδεσμοι
--------------------

* *Raid on Bungeling Bay* Αρχειοθετήθηκε 2004-10-30 στο Wayback Machine. στην MobyGames (αγγλικά)
* Προφίλ στο Video Game Rebirth (αγγλικά)
To **Radio Free Europe/Radio Liberty** (**RFE**/**RL**) είναι ένας κρατικός ραδιοτηλεοπτικός οργανισμός των ΗΠΑ που παρέχει ειδήσεις, πληροφορίες και αναλύσεις σε χώρες της Ανατολικής Ευρώπης, της Κεντρικής Ασίας και της Μέση Ανατολή «όπου η ελεύθερη ροή των πληροφοριών, είτε απαγορεύεται από κυβερνητικές αρχές ή δεν είναι πλήρως ανεπτυγμένη». Το RFE/RL είναι μη κερδοσκοπικός οργανισμός που δέχεται κρατική χρηματοδότηση και εποπτεύεται από το Ραδιοφωνικό Συμβούλιο των Κυβερνητών, μια υπηρεσία που εποπτεύει όλες τις διεθνείς ραδιοτηλεοπτικές υπηρεσίες της ομοσπονδιακής κυβέρνησης των ΗΠΑ.

Ιδρύθηκε ως αντικομμουνιστική πηγή ειδήσεων το 1949 από την Εθνική Επιτροπή για μια Ελεύθερη Ευρώπη, ως μέρος μιας μεγάλης κλίμακας ψυχολογικής επιχείρησης κατά τη διάρκεια του Ψυχρού Πολέμου. Το RL ιδρύθηκε δύο χρόνια αργότερα και οι δύο οργανισμοί συγχωνεύτηκαν το 1976. Το RFE/RL λάμβανε χρηματοδότηση από την CIA μέχρι το 1972. Κατά τα πρώτα χρόνια της ύπαρξης του RFE, η CIA και το Στέιτ Ντιπάρτμεντ εξέδωσαν οδηγίες ευρείας πολιτικής, και εξελίχθηκε ένα σύστημα όπου η πολιτική εκπομπής προσδιοριζόταν μέσω διαπραγματεύσεων μεταξύ αυτών και του προσωπικού του RFE.

Το RFE/RL είχε την έδρα του στον Αγγλικό Κήπο στο Μόναχο από το 1949 έως το 1995, οπότε και η έδρα του μεταφέρθηκε στην Πράγα. Οι ευρωπαϊκές λειτουργίες μειώθηκαν σημαντικά από το τέλος του Ψυχρού Πολέμου. Εκτός από την έδρα του, η υπηρεσία διατηρεί 20 τοπικά γραφεία σε χώρες σε όλη την περιοχή εκπομπής της, καθώς και μια εταιρική έδρα στην Ουάσιγκτον. Εκπέμπει σε 28 γλώσσες σε 21 χώρες, συμπεριλαμβανομένων της Αρμενίας, της Ρωσίας, του Ιράν, του Αφγανιστάν, του Πακιστάν και του Ιράκ.

Παραπομπές
----------

1. ↑  «About RFE/RL - FAQs». Αρχειοθετήθηκε από το πρωτότυπο στις 25 Μαρτίου 2015. Ανακτήθηκε στις 27 Δεκεμβρίου 2015.
2. ↑  Broadcasting Board of Governors (official site)
3. ↑  John Prados, *Safe for Democracy: The Secret Wars of the CIA* (Ivan R. Dee, 2012).
4. ↑  
	* Mickelson, Sig (1983). *America's Other Voice: the Story of Radio Free Europe and Radio Liberty*. New York: Praeger Publishers. σελ. 126.
5. ↑  Youtube.com
6. ↑  RFERL.org
7. ↑  RFE/RL Coverage Map

Εξωτερικοί σύνδεσμοι
--------------------

* Πολυμέσα σχετικά με το θέμα  Radio Free Europe/Radio Liberty στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 122152570
* **ΕΒΕ**: 236076
* LCCN: n80066189
* ISNI: 0000 0001 2149 7464
* GND: 2058914-1
* SUDOC: 028357264
* BNF: cb12020924b (data)
* BIBSYS: 90089318
* NLA: 35439139
* NKC: kn20010711375
* BNE: XX175138
* CiNii: DA03483002

 |

 |
Ο Κότσακ μπροστά στον σταθμό εκπομπής του ραδιοσταθμού.
Το **Radio Nord** υπήρξε ο δεύτερος εμπορικός ραδιοσταθμός της Σουηδίας. Λειτούργησε από τις 8 Μαρτίου 1961. Εξέπεμπε από το καράβι *MS Bon Jour*, το οποίο αγκυροβολούσε στα διεθνή ύδατα. Ιδιοκτήτης του σταθμού ήταν ο Φινο-Σουηδός Τζακ Κότσακ. Η εκπομπή στα μεσαία κύματα περιείχε δελτίο ειδήσεων, αθλητική ενημέρωση, μουσική και διαφημίσεις. Ακουγόταν τις απογευματινές και νυχτερινές ώρες και κάλυπτε μεγάλο μέρος της Σουηδίας. Ο σταθμός έκλεισε και έπαψε να λειτουργεί στις 20 Ιουνίου 1962, μετά από νομοσχέδιο της Σουηδικής βουλής κατά των πειρατικών σταθμών.

Εξωτερικοί σύνδεσμοι
--------------------

* *Radio Nord - en sann pirathistoria* (ιστορική παρουσίαση του ραδιοσταθμού)
* Radio Nords Geschichte, Jingles och Topp20 Αρχειοθετήθηκε 2011-08-29 στο Wayback Machine. (ιστορική παρουσίαση)


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Radio Nord  της Γερμανικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
*Το φιλί*
**Το φιλί** (αγγλ. *The Kiss* ή *The May Irwin Kiss*, *The Rice-Irwin Kiss*, *The Widow Jones*) είναι αμερικάνικη κινηματογραφική ταινία του Γουίλιαμ Χις του 1896, διάρκειας μόλις 18 δευτερολέπτων. Είναι η πρώτη κινηματογραφική ταινία με φιλί, ενώ η εφημερίδα *New York World* που τύπωσε τη σκηνή αυτή είναι η πρώτη εφημερίδα που κυκλοφόρησε φιλί σε πρωτοσέλιδο. Ήταν επίσης το πρώτο σκάνδαλο στην ιστορία του κινηματογράφου.

Πλοκή
-----

Η ταινία, που αποτελείται από μία μόλις σκηνή 18 δευτερολέπτων, δείχνει έναν άνδρα και μια γυναίκα που αγκαλιάζονται τρυφερά, συζητούν, και τελικά ο άνδρας, αναλαμβάνοντας την πρωτοβουλία, της δίνει ένα φιλί.

Ιστορικό υπόβαθρο
-----------------

Το 1895 ο Τόμας Έντισον για να αντιμετωπίσει την επιτυχία των ανταγωνιστών του από τη Γαλλία, ίδρυσε την εταιρεία Βίτασκόουπ και άρχισε και αυτός την παραγωγή κινηματογραφικών έργων προβολής. Τον Απρίλιο του 1896 ο Γουίλιαμ Χις, υπεύθυνος για την παραγωγή των ταινιών του Έντισον, γύρισε μία σκηνή εμπνευσμένη από την τελική σκηνή του δημοφιλέστατου θεατρικού έργου της τότε εποχής *The Widow Jones*. Το έργο έκανε ρεκόρ και έγινε το δημοφιλέστερο της Βίτασκόουπ τη δεκαετία του 1890, αφού παρουσιάζονταν συνέχεια πάνω από ένα χρόνο σε όλη την Αμερική, ενώ το ενθουσιασμένο κοινό ξέσπαγε μετά την παράσταση σε θερμά χειροκροτήματα. Απέσπασε όμως και μερικές κριτικές, αφού μερικοί θεώρησαν τη σκηνή ανήθικη.

Βραβεύσεις
----------

Το φιλί θεωρείται σήμερα ως το διασημότερο αμερικάνικο κινηματογραφικό έργο του 19ου αιώνα. Το 1999 η National Film Registry αναγνώρισε το έργο ως «ιδιαίτερα πολύτιμο».

Παραπομπές
----------

1. 1 2 3  www.ofdb.de/film/18287,The-Kiss. Ανακτήθηκε στις 8  Απριλίου 2016.
2. ↑  www.loc.gov/programs/national-film-preservation-board/film-registry/descriptions-and-essays/. Ανακτήθηκε στις 2  Απριλίου 2021.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **The Kiss (ταινία, 1896)** |

* Παρουσίαση της ταινίας στο *www.imdb.com*
* Δείτε την ταινία στο *www.archive.org*

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |
Ο Αντιβασιλέας του Kους, Αμενχοτέπ Χουί (*Amenhotep called Huy*), μπροστά στον φαραώ Τουταγχαμών, κρατά το ριπίδιο με το μακρύ φτερό, το οποίο είναι ενδεικτικό της υψηλής θέσης που κατείχε δίπλα του.
Ο **ριπιδοφόρος** στην αρχαία Αίγυπτο ήταν ένας από τους αυλικούς του φαραώ. Ακριβέστερα, ονομάζεται "*Ο φέρων την βεντάλια στο δεξί πλευρό του Βασιλιά*" (στα ιερογλυφικά: *ṯa(.y)-ḫw ḥr wnmy n nsw)*. Ο κάτοχος του αξιώματος αυτού ήταν ένα ιδιαίτερα σημαντικό πρόσωπο στο βασιλικό ανάκτορο, με μεγάλη επιρροή. Ορισμένες φορές ο τίτλος αναφέρεται και ως "*Ο φέρων την βεντάλια του δεξιού χεριού του Βασιλιά*". 

Από τον τίτλο και μόνο συνάγεται ότι το πρόσωπο αυτό βρισκόταν πολύ κοντά στον φαραώ. Την εποχή της βασιλείας του Αμενχοτέπ Β΄ και του Τούθμωση Δ΄ της 18ης Δυναστείας, τον τίτλο του *Ριπιδοφόρου στο δεξί πλευρό του Βασιλιά* έφεραν αξιωματούχοι όπως ο Αντιβασιλέας του Κους, ο Μεγάλος επιστάτης του Οίκου του φαραώ, και διάφοροι παιδαγωγοί, όπως ο Σενετζέμ (Sennedjem) του Τουταγχαμών. Ανάμεσα στους σημαντικούς Αιγύπτιους που κατείχαν το αξίωμα αυτό ήταν και ο Maiherpri, ο οποίος ενταφιάστηκε στην Κοιλάδα των Βασιλέων (στον τάφο KV36). 

Σε διάφορες αναπαραστάσεις, όπως τοιχογραφίες, οι ριπιδοφόροι απεικονίζονται κρατώντας έναν ανεμιστήρα - ριπίδιο που αποτελείται από μία λαβή επάνω στην οποία είναι στερεωμένο ένα μακρύ φτερό.[1]

Δείτε επίσης
------------

* Wikipedia, Ο τάφος του ριπιδοφόρου Αμενχοτέπ Χουί (ΤΤ40).
* Wikipedia, O ριπιδοφόρος Maiherpri.
* Wikipedia, Fan-bearer on the Right Side of the King

Παραπομπές
----------

1. ↑  M. Hartwig in *Offerings to the discerning eye: an Egyptological medley in honor of Jack A. Josephson*, Brill 2010. Via Google Books
* O ριπιδοφόρος - αντιβασιλέας του Κους, Αμενχοτέπ Χουί, μπροστά στον βασιλιά Τουταγχαμών.